text: Bunkermuseum genåbnede på befrielsesdagen
  04 maj 2017 kl. 19.35
  Bunkermuseet i Fredericia genåbnede i dag - på befrielsedagen - med ny udstilling, som bedre kan klare fugten. Udstillingen giver indtryk af, hvordan det var under luftalarmer. 
  Der blev opført 5.800 beskyttelsesrum i Danmark i de sidste år af 2. Verdenskrig. Nogle i haver og kældre, andre og større i byområderne.
  Et af dem har været indrettet til museum i Fredericia. Men fugten i de kolde, klamme betonrum var hård ved udstillingsgenstandene. Så nu er museet indrettet med mere fugt-sikrede udstillinger. 
  I billeder, skilte og ikke mindst lydklip fortælles om fire temaer. F.eks. om, hvordan det var under luftalarmer. 
  - Jeg har talt med mange, som oplevede det under krigen, fortæller museumsformidler Rasmus Welling til TV SYD. De berettede, at der opstod en særlig samhørighed, når folk blev samlet hernede. Nogen havde kager eller kiks med, andre kaffe.
  Museumsleder Lars Froberg Mortensen ser en symbolik i, at bunkermuseet netop kunne genåbnes den 4. maj. Kulturudvalgets formand, Lars Ejby, foretog indvielsen af det mere fugt-sikrede museum.
  
  